నడిచే బడి

నడిచే బడి (అంబులేటరీ స్కూల్) అనేది నార్వేలో 1739 లో మొదటి పాఠశాల చట్టాన్ని ఆమోదించాక స్థాపించబడిన ఒక విద్యా వ్యవస్థ. పాఠశాల గదిలో విద్యార్థులను సమీకరించడం సాధ్యం కాని ప్రదేశాలలో, ఉపాధ్యాయులే బోధించడానికి విద్యార్థుల దగ్గరకు వెళ్ళేవారు. 1860 నాటి పబ్లిక్ రూరల్ స్కూల్స్ చట్టం ప్రకారం, మునిసిపాలిటీలు నడిచే బడుల స్థానంలో శాశ్వత పాఠశాలలను ఏర్పాటు చేయాలి. నార్వేజియన్ భాషలో నడిచే బడిని ఓమ్‌గాంగ్‌స్కోలర్ (omgangsskoler) అంటారు.

 చరిత్ర 
1739 చట్టం నార్వేలో మొట్టమొదటి ప్రభుత్వ పాఠశాలలకు పునాది వేసింది. పట్టణాల్లో, సామాన్యుల కోసం, పేదల కోసం పాఠశాలలు స్థాపించారు. గ్రామీణ ప్రాంతాల్లో, జనాభా ఒకచోట కేంద్రీకృతమై ఉండక, విశాలమైన ప్రాంతంలో పల్చగా చెల్లాచెదురుగా ఉంటుంది కాబట్టి సంచార పాఠశాలలను సృష్టించారు.

ప్రతి పారిష్‌ను జిల్లాలుగా విభజించే విధంగా ఈ పథకాన్ని నిర్వహించారు. ప్రతి జిల్లాకు నడిచే ఉపాధ్యాయుడు (ఓమ్‌గాంగ్‌స్కోల్‌హోల్డర్) ఉంటారు. ఆ తరువాత జిల్లాను మూడు నుండి ఐదు చిన్న ప్రాంతాలుగా విభజించారు. అనేక పొలాలు కలిసి ఉండేచోట, ఒక ఇంట్లో బోధన జరిగేది. ఈ బాధ్యత ఆ ప్రాంతంలోని ఒక పొలం నుండి మరొక పొలానికి బదిలీ అయ్యేది. పొలాలు తమ వంతు వచ్చినప్పుడు పాఠశాల గదిని నిర్వహించడం, అలాగే ఉపాధ్యాయుడికి బస చేయడానికి భోజనానికీ స్థలం అందించాలి. విద్యార్థులకు సంవత్సరానికి సుమారు రెండు నెలల పాటు బోధన లభిస్తుంది. కానీ ఇది కాలక్రమేణా మారుతూ ఉండేది.  ఆ ఉపాధ్యాయుడు తన జిల్లాలోని వివిధ ప్రాంతాలకు తిరుగుతూ పాఠశాలను నిర్వహించేవాడు. 

పారిష్‌లోని అత్యంత తెలివైన సభ్యుల నుండి పూజారి ఈ ఉపాధ్యాయుడిని ఎంపిక చేస్తాడు. అతను సెక్స్టన్ నుండి చదవడం, క్రైస్తవ సిద్ధాంతంలో కొంత ఎక్కువ శిక్షణ పొంది ఉంటాడు. ఆ ఉపాధ్యాయుడు ఆ పారిష్ నివాసి అయితే మంచిది - వారు తమ ఇంట్లోనే నివసిస్తారు కాబట్టి వారి నివాసం కోసం అయ్యే ఖర్చులు ఆదా అవుతాయి.

ప్రారంభ ప్రభుత్వ పాఠశాలలు, సంచార పాఠశాలలు ప్రధానంగా క్రైస్తవ మత బోధన కోసం ఉద్దేశించారు. కొందరు చదవడం, రాయడం, గణితం కూడా నేర్పించేవారు.

కొన్ని ప్రాంతాలలో, 20 వ శతాబ్దం ప్రారంభం వరకూ ఈ నడిచే బడులు నడిచాయి. 1860 పబ్లిక్ రూరల్ స్కూల్స్ చట్టం ప్రకారం - దీనిని "పర్మనెంట్ స్కూల్ యాక్ట్" ( ఫాస్ట్‌స్కోలెలోవెన్ ) అని కూడా పిలుస్తారు - మునిసిపాలిటీలు శాశ్వత పాఠశాలలను స్థాపించాల్సి ఉంటుంది.

 ఇవి కూడా చూడండి 

 నార్వేలో విద్య

 మూలాలు 

వర్గం:నార్వేలో విద్య